title: A Bizottság (EU) 2018/920 végrehajtási rendelete (2018. június 28.) a 180/2014/EU végrehajtási rendeletnek egyes, ellenőrzésre, bejelentésre és éves jelentésre vonatkozó rendelkezése, valamint a POSEI programok módosítása tekintetében történő módosításáról

text:
                  29.6.2018

                  HU

                  Az Európai Unió Hivatalos Lapja

                  L 164/5

            A BIZOTTSÁG (EU) 2018/920 VÉGREHAJTÁSI RENDELETE
      (2018. június 28.)
      a 180/2014/EU végrehajtási rendeletnek egyes, ellenőrzésre, bejelentésre és éves jelentésre vonatkozó rendelkezése, valamint a POSEI programok módosítása tekintetében történő módosításáról
      AZ EURÓPAI BIZOTTSÁG,
      tekintettel az Európai Unió működéséről szóló szerződésre,
      tekintettel az Unió legkülső régiói részére egyedi mezőgazdasági intézkedések megállapításáról és a 247/2006/EK tanácsi rendelet hatályon kívül helyezéséről szóló, 2013. március 13-i 228/2013/EU európai parlamenti és tanácsi rendeletre (1) és különösen annak 6. cikke (2) bekezdésére, 8. cikke második bekezdésére, 12. cikke (3) bekezdésére és 14. cikke (1) bekezdésére,
      mivel:

                  (1)

                  A 180/2014/EU bizottsági végrehajtási rendelet (2) alkalmazása kapcsán szerzett tapasztalatok alapján egyes, az ellenőrzésekre, a bejelentésekre és az éves jelentésre vonatkozó rendelkezéseket egyértelművé kell tenni, valamint egyszerűsíteni kell.

                  (2)

                  A 180/2014/EU végrehajtási rendelet 2., 3., és 5. cikke rendelkezik a behozatali engedélyek, a mentességi bizonyítványok, a támogatási bizonyítványok és a harmadik országból behozott vagy az Unióból származó termékekkel kapcsolatos kifizetés tekintetében. Az (EU) 2016/1239 bizottsági végrehajtási rendelet (3) 4. cikkének (1) bekezdése értelmében behozatali engedélyek esetében kötelező a gazdálkodók nyilvántartási és azonosító számának (a továbbiakban: EORI–szám) alkalmazása. Indokolt ugyanezeket a követelményeket alkalmazni a 180/2014/EU végrehajtási rendelet 2., 3., illetve 5. cikkének hatálya alá tartozó behozatali engedélyek, a mentességi bizonyítványok és a támogatási bizonyítványok esetében is.

                  (3)

                  A gazdasági szereplők által bemutatandó okmányok, valamint az engedélyek és bizonyítványok érvényessége tekintetében a 180/2014/EU végrehajtási rendelet 8. cikke rendelkezik. Indokolt az engedélyek és bizonyítványok kísérő dokumentumainak elektronikus formában való továbbításának megkönnyítése.

                  (4)

                  A mezőgazdasági termékek behozatalával, beléptetésével, exportjával és szállításával kapcsolatos adminisztratív és fizikai ellenőrzésekre vonatkozó szabályokat a 180/2014/EU végrehajtási rendelet 16. cikke tartalmazza. Indokolt a behozatallal és a beléptetéssel kapcsolatos fizikai ellenőrzéseket külön kezelni az exportra és szállításra vonatkozó fizikai ellenőrzésektől. Az említett cikk megfogalmazásából egyértelműen ki kell derülnie, hogy az említett rendelet 5. szakaszában előírt, az export- és szállítási műveletek tekintetében végzett ellenőrzések során kötelező reprezentatív minta használata.

                  (5)

                  A 180/2014/EU végrehajtási rendelet 22. cikke az ellenőrzések általános irányelveiről rendelkezik a helyi mezőgazdasági termékek támogatási kérelmeinek ellenőrzése tekintetében. Figyelembe véve az intézkedések keretében alkalmazott fellépések jellegének és összetettségének különbözőségeit, valamint valamennyi kiadási terület lefedettségének és mintában való szerepeltetésének további biztosítása érdekében szükséges úgy rendelkezni, hogy az illetékes hatóságok az egyes ellenőrzések szintjén helyszíni ellenőrzéseket végezzenek a támogatási kérelmek legalább 5 %-ának a mintába való felvételével. A mintának egyúttal az egyes fellépésekre vonatkozó támogatás tárgyát képező mennyiségek legalább 5 %-át le kell fednie.

                  (6)

                  A 180/2014/EU végrehajtási rendelet 24. cikke a helyszínen ellenőrizendő kérelmezők kiválasztásáról rendelkezik. Mivel a legkülső régiókban alacsony lehet a jelentkezők száma, ezért a tagállamoknak lehetőséget kell nyújtani arra, hogy csak egy jelentkezőt válasszanak ki.

                  (7)

                  A 180/2014/EU végrehajtási rendelet 38. cikkének (1) bekezdése értelmében az egyedi ellátási szabályok mérlegére vonatkozó bizonyos adatokat minden negyedév végén be kell nyújtani. Ez az ütemezés azonban nehézkessé teszi a folyamatot, ezért az évente egyszeri jelentéstétel elegendőnek bizonyulna.

                  (8)

                  A 180/2014/EU végrehajtási rendelet 39. cikke meghatározza az intézkedések végrehajtásáról szóló éves jelentésben feltüntetendő elemeket. A Bizottság a 2016. december 15-i (4) jelentésében arra a következtetésre jutott, hogy a POSEI programok végrehajtásáról szóló jelentéstétel javításra szorul, különösen azért, hogy jobban fel lehessen mérni a célkitűzéseknek való megfelelést, beleértve egyedi ellátási szabályok tekintetében, valamint a mezőgazdasági ágazat és annak fejlődése megfelelőbb ismertetése érdekében, beleértve az ármegfigyelést és a behozatal tekintetében a helyi termelés versenyhelyzetét. Mivel egyben időszerű egyértelművé tenni a jelentéstételre vonatkozó kötelezettségeket, és új szerkezetet előírni az éves jelentések számára, indokolt, hogy a releváns részletek a 180/2014/EU végrehajtási rendelet új mellékletében kerüljenek meghatározásra.

                  (9)

                  A POSEI programok végrehajtására vonatkozó eljárásokat a 180/2014/EU végrehajtási rendelet 40. cikke határozza meg. Figyelembe véve az alkalmazásuk során szerzett tapasztalatokat, ezeket az eljárásokat egyszerűsíteni kell, biztosítva az ellátási szabályokkal és a helyi mezőgazdasági feltételekkel összefüggő tényleges feltételekhez való, rugalmasabb és zökkenőmentesebb kiigazítást. Ezért indokolt előírni, hogy az említett rendelet 40. cikkének (1) és (2) bekezdésének hatálya alá tartozó módosításokat egy időben, július 31-ig be kell nyújtani.

                  (10)

                  A POSEI programok módosításai esetében nem szükséges a Bizottság hivatalos jóváhagyása. Ezért indokolt a 180/2014/EU végrehajtási rendelet 40. cikke (1) bekezdése szövegezésének felülvizsgálata ezen elv pontosabb megfogalmazása érdekében.

                  (11)

                  A 180/2014/EU végrehajtási rendelet 40. cikke (2) bekezdésének hatálya alá tartozó programok „főbb” módosításaihoz azonban szükség van a Bizottság hivatalos jóváhagyására. Az eljárás kapcsán szerzett tapasztalatok alapján a módosítás bejelentését követően szükséges a jóváhagyás határidejének öt hónappal történő meghosszabbítása. A folyamat egyszerűsítése érdekében a Bizottság általi hivatalos jóváhagyást jelenleg az említett rendelkezés hatálya alá tartozó első két esetre kell korlátozni.

                  (12)

                  A 180/2014/EU bizottsági végrehajtási rendelet 40. cikkének (3) bekezdése a „kisebb” módosításokra vonatkozik. A tagállamokon belüli, pénzügyi kiigazításra irányuló eljárás megkönnyítése érdekében a pénzügyi előirányzat legfeljebb 20 %-os kiigazításának bejelentési határidejét május 31-ig meg kell hosszabbítani.

                  (13)

                  Végül az „intézkedés”definícióját a 180/2014/EU végrehajtási rendelet 40. cikke (5) bekezdésének a) pontja alapján egyszerűsíteni kell.

                  (14)

                  Számos bizottsági rendeletet helyeztek hatályon kívül és váltottak fel a felhatalmazáson alapuló és végrehajtási rendeletek. Az egyértelműség és a jogbiztonság érdekében indokolt a rendeletekre vonatkozó hivatkozások naprakésszé tétele. Mindenekelőtt a behozatali és kiviteli engedélyek tekintetében a 376/2008/EK bizottsági rendeletre (5) történő hivatkozások helyébe az (EU) 2016/1237 felhatalmazáson alapuló bizottsági rendeletre (6), valamint az (EU) 2016/1239 végrehajtási rendeletre történő hivatkozásoknak kell lépniük.

                  (15)

                  A Bizottság részére való bejelentés tekintetében a 792/2009/EK bizottsági rendeletre (7) történő hivatkozások helyébe az (EU) 2017/1183 felhatalmazáson alapuló bizottsági rendeletre (8), valamint az (EU) 2017/1185 bizottsági végrehajtási rendeletre (9) történő hivatkozásoknak kell lépnie.

                  (16)

                  Az 1306/2013/EU Európai Parlament és tanácsi rendeleten (10) alapuló szabályok vonatkozásában az 1122/2009/EK bizottsági rendeletre (11) történő hivatkozások helyébe a 640/2014/EU felhatalmazáson alapuló bizottsági rendeletre (12) és a 809/2014/EU bizottsági végrehajtási rendeletre (13) történő hivatkozások lépnek.

                  (17)

                  Az Uniós Vámkódexre vonatkozó rendelkezések tekintetében a 2454/93/EGK bizottsági rendeletre (14) történő hivatkozások helyébe a 952/2013/EU európai parlamenti és tanácsi rendeletre (15), az (EU) 2015/2446 felhatalmazáson alapuló bizottsági rendeletre (16) és az (EU) 2015/2447 bizottsági végrehajtási rendeletre (17) történő hivatkozások lépnek.

                  (18)

                  Ezért a 180/2014/EU végrehajtási rendeletet ennek megfelelően módosítani kell.

                  (19)

                  Az e rendeletben előírt intézkedések összhangban vannak a közvetlen kifizetésekkel foglalkozó bizottság véleményével,

            ELFOGADTA EZT A RENDELETET:
      1. cikk
      A 180/2014/EU végrehajtási rendelet a következőképpen módosul:

                  1.

                  A 2. cikk a következőképpen módosul:

                              a)

                              A (2) bekezdés helyébe a következő szöveg lép:
                              „(2)   A behozatali engedélyeket az (EU) 2016/1239 (*1) bizottsági végrehajtási rendelet I. mellékletében található minta szerint kell kiállítani.
                              Az (EU) 2016/1237 (*2) felhatalmazáson alapuló bizottsági rendelet 4. cikke és az (EU) 2016/1239 végrehajtási rendelet 2. és 3. cikke, 4. cikkének (1) bekezdése, 5., 7. és 13–16. cikke értelemszerűen alkalmazandó e rendelet sérelme nélkül.
                              Az (EU) 2016/1237 felhatalmazáson alapuló rendelet 5. cikkének (4) bekezdésében és az (EU) 2016/1239 végrehajtási rendelet 8. cikkének (1) bekezdésében előírt negatív megengedett eltérés értelemszerűen alkalmazandó.

                                 (*1)  A Bizottság (EU) 2016/1239 végrehajtási rendelete (2016. május 18.) az 1308/2013/EU európai parlamenti és tanácsi rendeletnek a behozatali és kiviteli engedélyek rendszere tekintetében történő alkalmazására vonatkozó szabályok megállapításáról (HL L 206., 2016.7.30., 44. o.)."

                                 (*2)  A Bizottság (EU) 2016/1237 felhatalmazáson alapuló rendelete (2016. május 18.) az 1308/2013/EU európai parlamenti és tanácsi rendeletnek a behozatali és kiviteli engedélyek rendszerének alkalmazásáról szóló szabályok tekintetében való kiegészítéséről és az 1306/2013/EU európai parlamenti és tanácsi rendeletnek az ilyen engedélyekhez letétbe helyezett biztosítékok felszabadításáról és visszatartásáról szóló szabályok tekintetében való kiegészítéséről, a 2535/2001/EK, az 1342/2003/EK, a 2336/2003/EK, a 951/2006/EK, a 341/2007/EK és a 382/2008/EK bizottsági rendelet módosításáról, valamint a 2390/98/EK, az 1345/2005/EK, a 376/2008/EK és az 507/2008/EK bizottsági rendelet hatályon kívül helyezéséről (HL L 206., 2016.7.30., 1. o.).”;"

                              b)

                              A (6) bekezdés helyébe a következő szöveg lép:
                              „(6)   A behozatali engedélyben meghatározottakat meghaladó mennyiségekre behozatali vámot kell kivetni. Az (EU) 2016/1237 felhatalmazáson alapuló rendelet 5. cikkének (4) bekezdése és az (EU) 2016/1239 végrehajtási rendelet 8. cikkének (1) bekezdése alapján 5 %-os pozitív megengedett eltérés alkalmazandó, amennyiben az azzal kapcsolatos importvámot megfizetik.”;

                  2.

                  A 3. cikk (2) bekezdése helyébe a következő szöveg lép:
                  „(2)   A mentességi bizonyítványokat az (EU) 2016/1239 végrehajtási rendelet I. mellékletében szereplő behozatali engedély mintájára kell kiállítani.
                  A (EU) 2016/1237 felhatalmazáson alapuló rendelet 4. cikke, valamint az (EU) 2016/1239 végrehajtási rendelet 2. és 3. cikke, 4. cikkének (1) bekezdése, 5., 7. és 13–16. cikke értelemszerűen alkalmazandó e rendelet sérelme nélkül.
                  A negatív megengedett eltérés tekintetében az (EU) 2016/1237 felhatalmazáson alapuló bizottsági rendelet 5. cikkének (4) bekezdése és az (EU) 2016/1239 végrehajtási rendelet 8.cikkének (1) bekezdése értelemszerűen alkalmazandó.”;

                  3.

                  Az 5. cikk (2) bekezdése helyébe a következő szöveg lép:
                  „(2)   A támogatási bizonyítványokat az (EU) 2016/1239 végrehajtási rendelet I. mellékletében található behozatali engedély mintájára kell kiállítani.
                  Az (EU) 2016/1237 felhatalmazáson alapuló rendelet 4. cikke és az (EU) 2016/1239 végrehajtási rendelet 2. és 3. cikke, 4. cikkének (1) bekezdése 5., 7. és 13–16. cikke értelemszerűen alkalmazandó e rendelet sérelme nélkül.
                  A negatív megengedett eltérés tekintetében az (EU) 2016/1237 felhatalmazáson alapuló bizottsági rendelet 5. cikkének (4) bekezdése és az (EU) 2016/1239 végrehajtási rendelet 8.cikkének (1) bekezdése értelemszerűen alkalmazandó.”;

                  4.

                  A 8. cikk (1) bekezdése a következőképpen módosul:

                              a)

                              Az első albekezdés a következőképpen módosul:

                                          i.

                                          A bevezető mondat helyébe a következő szöveg lép:
                                          „A 2. cikk (5) bekezdésére, a 3. cikk (6) bekezdésére, az 5. cikk (7) bekezdésére, valamint a 11. és 12. cikkre figyelemmel az illetékes hatóságok elfogadják a gazdasági szereplők által az egyes szállítmányok esetében bemutatott behozatali engedély, mentességi bizonyítvány és támogatási bizonyítvány iránti kérelmeket. Ezekhez a kérelmekhez csatolni kell az eredeti vásárlási számlát vagy annak hitelesített másolatát, valamint az alábbi dokumentumok eredetijét, hitelesített másolatát vagy hitelesített elektronikus megfelelőjét:”;

                                          ii.

                                          A b) pont helyébe a következő szöveg lép:

                                                      „b)

                                                      A támogatási bizonyítvány tekintetében:

                                                                  i.

                                                                  Az áruk uniós vámjogi státuszának igazolásfajtái az (EU) 2015/2447 (*3) bizottsági végrehajtási rendelet 199. cikke (1) bekezdésének b) pontjában említetteknek megfelelően; vagy

                                                                  ii.

                                                                  A CO típusú nyilatkozat az (EU) 2015/2446 felhatalmazáson alapuló bizottsági rendelet (*4) VIII. címe 2. és 3. fejezetében, valamint az említett rendelet B. melléklete I. címe 3. fejezete 1. szakaszában található adatszolgáltatási követelményeket tartalmazó táblázatban említett 1/1., 1/2. és 1/3. adatelemeknek megfelelően.

                                             (*3)  A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.)."

                                             (*4)  A Bizottság (EU) 2015/2446 felhatalmazáson alapuló rendelete (2015. július 28.) a 952/2013/EU európai parlamenti és tanácsi rendeletnek az Uniós Vámkódex egyes rendelkezéseire vonatkozó részletes szabályok tekintetében történő kiegészítéséről (HL L 343., 2015.12.29., 1. o.).”;"

                              b)

                              A második albekezdés helyébe a következő szöveg lép:
                              „Az említett kísérő dokumentumok elektronikus üzenet formáját is ölthetik. Amennyiben a vizsgálatot végző illetékes hatóságnak nincs hozzáférése az említett elektronikus dokumentumokat kezelő és előállító informatikai rendszerhez, a szóban forgó dokumentumnak megfelelően hitelesített nyomtatott másolatnak vagy hitelesített elektronikus megfelelője nyomtatott példányának kell lennie.”;

                  5.

                  A 12. cikk harmadik bekezdése helyébe a következő szöveg lép:
                  „Az e cikkben említett értesítést az (EU) 2017/1183 felhatalmazáson alapuló bizottsági rendeletnek (*5) és az (EU) 2017/1185 bizottsági végrehajtási rendeletnek (*6) megfelelően kell megküldeni.

                     (*5)  A Bizottság (EU) 2017/1183 felhatalmazáson alapuló rendelete (2017. április 20.) az 1307/2013/EU és az 1308/2013/EU európai parlamenti és tanácsi rendeletnek az információk és dokumentumok Bizottsághoz való eljuttatása tekintetében történő kiegészítéséről (HL L 171., 2017.7.4., 100. o.)."

                     (*6)  A Bizottság (EU) 2017/1185 végrehajtási rendelete (2017. április 20.) az 1307/2013/EU és az 1308/2013/EU európai parlamenti és tanácsi rendeletnek a Bizottsághoz eljuttatandó információk és dokumentumok továbbítása tekintetében történő alkalmazására vonatkozó szabályok megállapításáról, valamint számos bizottsági rendelet módosításáról és hatályon kívül helyezéséről (HL L 171., 2017.7.4., 113. o.).”;"

                  6.

                  A 16. cikk (2) bekezdése helyébe a következő szöveg lép:
                  „(2)   Az érintett legkülső régiókban a mezőgazdasági termékek behozatala vagy beléptetése tekintetében végrehajtott fizikai ellenőrzések a 9. cikknek megfelelően bemutatott engedélyek és bizonyítványok legalább 5 %-ának megfelelő reprezentatív mintára terjednek ki.
                  A legkülső régiókban az 5. szakaszban előírtaknak megfelelően a kivitel és a szállítás tekintetében végrehajtott fizikai ellenőrzések a tevékenységek legalább 5 %-ának megfelelő mintára terjednek ki, a tagállamok által meghatározott kockázati profil alapján.
                  Az 1276/2008/EK (*7) bizottsági rendelet értelemszerűen alkalmazandó ezekre a fizikai ellenőrzésekre.
                  Különleges esetekben a Bizottság kérheti továbbá, hogy a fizikai ellenőrzéseket a fenti százalékos aránytól eltérő nagyságú mintán végezzék el.

                     (*7)  A Bizottság 1276/2008/EK rendelete (2008. december 17.)a visszatérítésben vagy egyéb támogatásban részesülő mezőgazdasági termékek kivitelének fizikai vizsgálatokkal történő ellenőrzéséről (HL L 339., 2008.12.18., 53. o.).”;"

                  7.

                  A 22. cikk harmadik bekezdése helyébe a következő szöveg lép:
                  „Az e rendelet 24. cikkének (1) bekezdésével összhangban elvégzett kockázatelemzés alapján az illetékes hatóságok az egyes fellépések vonatkozásában a támogatási kérelmek legalább 5 %-ának mintavételével helyszíni ellenőrzéseket végeznek. A mintának egyúttal az egyes fellépésekre vonatkozó támogatás tárgyát képező mennyiségek legalább 5 %-át is le kell fednie.”;

                  8.

                  A 24. cikk (1) bekezdésének második albekezdése a következő mondattal egészül ki:
                  „Amennyiben a fizikai vizsgálatnak alávetendő kérelmezők minimális száma 12-nél kevesebb, a tagállam véletlenszerűen kiválaszt legalább egy jelentkezőt.”;

                  9.

                  A 28. és a 29. cikk helyébe a következő szöveg lép:
                  „28. cikk
                  A jogosulatlan kifizetések visszafizettetése és szankciók
                  (1)   A jogosulatlan kifizetések esetében a 809/2014/EU bizottsági végrehajtási rendelet (*8) 7. cikke értelemszerűen alkalmazandó.
                  (2)   Amennyiben a jogosulatlan kifizetésre hamis nyilatkozatok, hamis dokumentumok vagy a támogatást kérelmező súlyos gondatlansága nyomán került sor, bírságot kell kiszabni, amely megegyezik a jogosulatlanul kifizetett összeg 809/2014/EU végrehajtási rendelet 7. cikkének (2) bekezdésével összhangban kiszámított kamattal megnövelt összegével.
                  29. cikk
                  Vis maior és rendkívüli körülmények
                  Az 1306/2013/EU rendelet 2. cikke (2) bekezdésének értelmében vett vis maior vagy rendkívüli körülmények esetén a 640/2014/EU felhatalmazáson alapuló bizottsági rendelet (*9) 4. cikke értelemszerűen alkalmazandó.

                     (*8)  A Bizottság 809/2014/EU végrehajtási rendelete (2014. július 17.) az 1306/2013/EU európai parlamenti és tanácsi rendelet alkalmazási szabályainak az integrált igazgatási és kontrollrendszer, a vidékfejlesztési intézkedések és a kölcsönös megfeleltetés tekintetében történő megállapításáról (HL L 227., 2014.7.31., 69. o.)."

                     (*9)  A Bizottság 640/2014/EU felhatalmazáson alapuló rendelete (2014. március 11.) az 1306/2013/EU európai parlamenti és tanácsi rendeletnek az integrált igazgatási és ellenőrzési rendszer, a kifizetések elutasítására és visszavonására vonatkozó feltételek, valamint a közvetlen kifizetésekre, a vidékfejlesztési támogatásokra és a kölcsönös megfeleltetésre alkalmazandó közigazgatási szankciók tekintetében történő kiegészítéséről (HL L 181., 2014.6.20., 48. o.).”;"

                  10.

                  A 32. cikk (3) bekezdésének második albekezdése helyébe a következő szöveg lép:
                  „Az e bekezdésben említett értesítést az (EU) 2017/1183 felhatalmazáson alapuló rendeletnek és az (EU) 2017/1185 végrehajtási rendeletnek megfelelően kell megküldeni.”;

                  11.

                  A 35. cikk (2) bekezdése helyébe a következő szöveg lép:
                  „(2)   Az illetékes hatóságok biztosítják, hogy a VII. mellékletben felsorolt termékeket az erre vonatkozó uniós szabályoknak és különösen a 952/2013/EU európai parlamenti és tanácsi rendelet (*10) 211., 214., 215., 218, 219., és 254 cikkének, az (EU) 2015/2446 felhatalmazáson alapuló rendelet 161–164., 171–175., 178., 179. és 239. cikkének, valamint az (EU) 2015/2447 végrehajtási rendelet 260–269. cikkének megfelelően használják fel.

                     (*10)  Az Európai Parlament és a Tanács 952/2013/EU rendelete (2013. október 9.) az Uniós Vámkódex létrehozásáról (HL L 269., 2013.10.10., 1. o.).”;"

                  12.

                  A 38. cikk a következőképpen módosul:

                              a)

                              Az (1) bekezdés a következőképpen módosul:

                                          i.

                                          Az első albekezdés bevezető mondata helyébe a következő szöveg lép:
                                          „Az egyedi ellátási szabályok vonatkozásában az illetékes hatóságok minden évben legkésőbb május 31-ig értesítik a Bizottságot – a referencia naptári év ellátási mérlegére tekintettel – az előző évben végrehajtott tevékenységekre vonatkozó következő adatokról, termékenkénti és KN-kódok szerinti, illetve adott esetben az egyedi rendeltetési hely szerinti bontásban:”;

                                          ii.

                                          A második albekezdés második mondatát el kell hagyni.

                              b)

                              A (3) és (4) bekezdés helyébe a következő szöveg lép:
                              „(3)   Az e cikkben említett értesítéseket az (EU) 2017/1183 felhatalmazáson alapuló rendeletnek, valamint az (EU) 2017/1185 végrehajtási rendeletnek megfelelően kell megküldeni.
                              (4)   A 228/2013/EU rendelet 23. cikkének (3) bekezdésében és 32. cikkének (1) bekezdésében előírt értesítéseket emellett az (EU) 2017/1183 felhatalmazáson alapuló rendeletnek, valamint az (EU) 2017/1185 végrehajtási rendeletnek megfelelően kell megküldeni.”;

                  13.

                  A 39. cikk helyébe a következő szöveg lép:
                  „39. cikk
                  Éves jelentés
                  (1)   A 228/2013/EU rendelet 32. cikkének (2) bekezdésében említett éves jelentés szerkezetét és tartalmát e rendelet IX. melléklete határozza meg.
                  (2)   Az (1) bekezdésben említett jelentést az (EU) 2017/1183 felhatalmazáson alapuló rendeletnek, valamint az (EU) 2017/1185 végrehajtási rendeletnek megfelelően kell a Bizottságnak benyújtani.”;

                  14.

                  A 40. cikk a következőképpen módosul:

                              a)

                              Az (1) és (2) bekezdés helyébe a következő szöveg lép:
                              „(1)   Az egyes POSEI programokról szóló módosításokat a tagállamoknak naptári évenként egyszer – kivéve a vis maior esetek, illetve rendkívüli körülmények fennállása esetén – be kell nyújtaniuk a Bizottságnak. A módosításokat legkésőbb a kérelmüket megelőző év július 31-ig be kell küldeniük a Bizottságnak. A módosításokat megfelelő módon indokolni kell, különösen a következő információk megadásával:

                                          a)

                                          a program módosítását alátámasztó végrehajtási problémák okai;

                                          b)

                                          a módosítás várt hatásai;

                                          c)

                                          a finanszírozási és pályázati feltételekre gyakorolt hatások.

                                    A Bizottságnak tájékoztatnia kell a tagállamot, amennyiben úgy találja, hogy a módosítások nem felelnek meg az uniós jogszabályoknak, különösen a 228/2013/EU rendelet 4. cikkének, az 1306/2013/EU rendelet 51. és 52. cikkének sérelme nélkül.
                              A módosítások a bejelentésüket követő év január 1-jétől alkalmazandók. Amennyiben korábbi alkalmazást tartanak szükségesnek, és a Bizottság nem emel kifogást, ezeket a módosításokat hamarabb is alkalmazhatják.
                              (2)   Az (1) bekezdéstől eltérve a Bizottság a tagállam által javasolt következő módosításokat külön értékeli, és benyújtásuktól számítva legkésőbb öt hónapon belül, a 228/2013/EU rendelet 34. cikkének (2) bekezdésében említett eljárással összhangban határoz a jóváhagyásukról:

                                          a)

                                          új legkülső régió felvétele;

                                          b)

                                          Az egyedi ellátási szabályok keretében támogatandó új termékcsoportok vagy a helyi mezőgazdasági termelés támogatására irányuló új intézkedések felvétele az általános programba.

                                    Az ily módon jóváhagyott módosítások a módosítási javaslat benyújtása szerinti év január 1-jétől, illetve a jóváhagyó határozatban kifejezetten feltüntetett időponttól alkalmazandók.”;

                              b)

                              A 3. bekezdés b) pontja helyébe a következő szöveg lép:

                                          „b)

                                          Valamennyi intézkedés tekintetében az egyes intézkedésekre odaítélt pénzügyi előirányzat legfeljebb 20 %-os kiigazítása – a 228/2013/EU rendelet 30. cikkében meghatározott finanszírozási összeghatárok sérelme nélkül – azzal a feltétellel, hogy a kiigazítást legkésőbb a módosított pénzügyi előirányzat szerinti naptári évet követő év május 31-ig bejelentették.”;

                              c)

                              Az (5) bekezdés a) pontja helyébe a következő szöveg lép:

                                          „a)

                                          Az „intézkedés” a program egy vagy több célkitűzésének eléréséhez szükséges fellépések összessége egy olyan termékvonal esetében, amelyre a 228/2013/EU rendelet 5. cikkének a) pontjában említett pénzügyi táblázatban meghatározott pénzügyi előirányzat vonatkozik.”;

                              d)

                              A (6) bekezdés helyébe a következő szöveg lép:
                              „(6)   Az e cikkben említett értesítést az (EU) 2017/1183 felhatalmazáson alapuló rendeletnek, valamint az (EU) 2017/1185 végrehajtási rendeletnek megfelelően kell megküldeni.”;

                  15.

                  A rendelet egy IX. melléklettel egészül ki, amelynek szövegét e rendelet melléklete tartalmazza.

            2. cikk
      Ez a rendelet az Európai Unió Hivatalos Lapjában való kihirdetését követő harmadik napon lép hatályba.

         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Brüsszelben, 2018. június 28-án.

               a Bizottság részéről

               az elnök

            Jean-Claude JUNCKER

         (1)  HL L 78., 2013.3.20., 23. o.

         (2)  A Bizottság 180/2014/EU végrehajtási rendelete (2014. február 20.) az Unió legkülső régiói részére egyedi mezőgazdasági intézkedések megállapításáról szóló 228/2013/EU európai parlamenti és tanácsi rendelet alkalmazására vonatkozó szabályok megállapításáról (HL L 63., 2014.3.4., 13. o.).

         (3)  A Bizottság (EU) 2016/1239 végrehajtási rendelete (2016. május 18.) az 1308/2013/EU európai parlamenti és tanácsi rendeletnek a behozatali és kiviteli engedélyek rendszere tekintetében történő alkalmazására vonatkozó szabályok megállapításáról (HL L 206., 2016.7.30., 44. o.).

         (4)  A Bizottság jelentése az Európai Parlamentnek és a Tanácsnak az Unió legkülső régióit célzó egyedi mezőgazdasági intézkedések rendszerének (POSEI) végrehajtásáról (POSEI) (COM(2016)797 final).

         (5)  A Bizottság 376/2008/EK rendelete (2008. április 23.) a mezőgazdasági termékekre vonatkozó behozatali és kiviteli engedélyek és előzetes rögzítési igazolások rendszerének alkalmazására kialakított részletes közös szabályok megállapításáról (HL L 114., 2008.4.26., 3. o.).

         (6)  A Bizottság (EU) 2016/1237 felhatalmazáson alapuló rendelete (2016. május 18.) az 1308/2013/EU európai parlamenti és tanácsi rendeletnek a behozatali és kiviteli engedélyek rendszerének alkalmazásáról szóló szabályok tekintetében való kiegészítéséről és az 1306/2013/EU európai parlamenti és tanácsi rendeletnek az ilyen engedélyekhez letétbe helyezett biztosítékok felszabadításáról és visszatartásáról szóló szabályok tekintetében való kiegészítéséről, a 2535/2001/EK, az 1342/2003/EK, a 2336/2003/EK, a 951/2006/EK, a 341/2007/EK és a 382/2008/EK bizottsági rendelet módosításáról, valamint a 2390/98/EK, az 1345/2005/EK, a 376/2008/EK és az 507/2008/EK bizottsági rendelet hatályon kívül helyezéséről (HL L 206., 2016.7.30., 1. o.).

         (7)  A Bizottság 792/2009/EK rendelete (2009. augusztus 31.) a közös piacszervezésnek, a közvetlen kifizetések rendszerének, a mezőgazdasági termékek promóciójának, valamint a legkülső régiókra és a kisebb égei-tengeri szigetekre alkalmazandó rendszereknek a végrehajtásával összefüggésben a Bizottsághoz eljuttatandó információk és dokumentumok tagállamok általi továbbítására vonatkozó részletes szabályok megállapításáról (HL L 228., 2009.9.1., 3. o.).

         (8)  A Bizottság (EU) 2017/1183 felhatalmazáson alapuló rendelete (2017. április 20.) az 1307/2013/EU és az 1308/2013/EU európai parlamenti és tanácsi rendeletnek az információk és dokumentumok Bizottsághoz való eljuttatása tekintetében történő kiegészítéséről (HL L 171., 2017.7.4., 100. o.).

         (9)  A Bizottság (EU) 2017/1185 végrehajtási rendelete (2017. április 20.) az 1307/2013/EU és az 1308/2013/EU európai parlamenti és tanácsi rendeletnek a Bizottsághoz eljuttatandó információk és dokumentumok továbbítása tekintetében történő alkalmazására vonatkozó szabályok megállapításáról, valamint számos bizottsági rendelet módosításáról és hatályon kívül helyezéséről (HL L 171., 2017.7.4., 113. o.).

         (10)  Az Európai Parlament és a Tanács 2013/1306/EU rendelete (2013. december 17.) a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, a 1290/2005/EK és a 485/2008/EK tanácsi rendelet hatályon kívül helyezéséről (HL L 347., 2013.12.20., 549. o.).

         (11)  A Bizottság 1122/2009/EK rendelete (2009. november 30.) a 73/2009/EK tanácsi rendeletnek a kölcsönös megfeleltetés, a moduláció és az integrált igazgatási és ellenőrzési rendszer tekintetében, az említett rendeletben létrehozott, mezőgazdasági termelők részére meghatározott közvetlen támogatási rendszerek keretében történő végrehajtására vonatkozó részletes szabályok megállapításáról, valamint az 1234/2007/EK tanácsi rendeletnek a kölcsönös megfeleltetés tekintetében, a borágazatban meghatározott támogatási rendszer keretében történő végrehajtására vonatkozó részletes szabályok megállapításáról (HL L 316., 2009.12.2., 65. o.).

         (12)  A Bizottság 640/2014/EU felhatalmazáson alapuló rendelete (2014. március 11.) az 1306/2013/EU európai parlamenti és tanácsi rendeletnek az integrált igazgatási és ellenőrzési rendszer, a kifizetések elutasítására és visszavonására vonatkozó feltételek, valamint a közvetlen kifizetésekre, a vidékfejlesztési támogatásokra és a kölcsönös megfeleltetésre alkalmazandó közigazgatási szankciók tekintetében történő kiegészítéséről (HL L 181., 2014.6.20., 48. o.).

         (13)  A Bizottság 809/2014/EU végrehajtási rendelete (2014. július 17.) az 1306/2013/EU európai parlamenti és tanácsi rendelet alkalmazási szabályainak az integrált igazgatási és kontrollrendszer, a vidékfejlesztési intézkedések és a kölcsönös megfeleltetés tekintetében történő megállapításáról (HL L 227., 2014.7.31., 69. o.).

         (14)  A Bizottság 2454/93/EGK rendelete (1993. július 2.) a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról (HL L 253., 1993.10.11., 1. o.).

         (15)  Az Európai Parlament és a Tanács 952/2013/EU rendelete (2013. október 9.) az Uniós Vámkódex létrehozásáról (HL L 269., 2013.10.10., 1. o.).

         (16)  A Bizottság (EU) 2015/2446 felhatalmazáson alapuló rendelete (2015. július 28.) a 952/2013/EU európai parlamenti és tanácsi rendeletnek az Uniós Vámkódex egyes rendelkezéseire vonatkozó részletes szabályok tekintetében történő kiegészítéséről (HL L 343., 2015.12.29., 1. o.).

         (17)  A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.).

         MELLÉKLET
         „
               IX. MELLÉKLET

                  A 39. cikkben említett éves jelentés szerkezete és tartalma

               Az előző évről szóló jelentés szerkezete és tartalma a következő:
               1.   AZ ELŐZŐ ÉVRE VONATKOZÓ ÁLTALÁNOS TARTALOM

                           1.1.

                           Társadalmi-gazdasági háttér

                           1.2.

                           A mezőgazdaság helyzete és fejlődési lehetőségei

                     2.   AZ INTÉZKEDÉSEK ÉS FELLÉPÉSEK FIZIKAI ÉS PÉNZÜGYI MEGVALÓSÍTÁSA

                           2.1.

                           Pénzügyi adatokat tartalmazó átfogó táblázat a következők tekintetében: a helyi termelés támogatása, az egyedi ellátási szabályok –beleértve az intézkedések és fellépések szerinti kezdeti előirányzatot –, valamint a tényleges kiadások és adott esetben a 228/2013/EU rendelet 23. cikke alapján nyújtott állami támogatás.

                           2.2.

                           Valamennyi, a programban foglalt intézkedés és fellépés fizikai és pénzügyi végrehajtásának átfogó leírása, beleértve a technikai segítségnyújtást is:

                                       a)

                                       az egyedi ellátási szabályok vonatkozásában: az érintett régió éves ellátási mérlegének elemzése és adatai;

                                       b)

                                       a helyi termelés támogatásának vonatkozásában: a programban felsorolt valamennyi intézkedés és fellépés fizikai és pénzügyi végrehajtásának elemzése és adatai, beleértve az olyan adatokat is, mint a kedvezményezettek száma, a kifizetés által érintett állatok száma, valamint a támogatható területek nagysága és/vagy az érintett gazdaságok száma. Az intézkedésre vonatkozó adatokat szükség esetén ki kell egészíteni azon ágazat bemutatásával és elemzésével, amelyhez az intézkedés kapcsolódik.

                     3.   AZ ELŐZŐ ÉV PROGRAMJÁNAK TELJESÍTMÉNYE

                           3.1.

                           A program egyedi célkitűzései és prioritásai, valamint a 228/2013/EU rendelet 2. cikkében meghatározott általános célkitűzések megvalósítása tekintetében az intézkedések és tevékenységek által elért eredmények:

                                       a)

                                       a program egyedi célkitűzéseit számszerűsítő nemzeti mutatók alakulása és elemzése, valamint annak értékelése, hogy az programban foglalt intézkedésekhez kapcsolódó egyedi célkitűzések milyen mértékben valósultak meg;

                                       b)

                                       az egyedi ellátási szabályok vonatkozásában a kedvezmények továbbadási módjával kapcsolatos információk, valamint a kedvezmények e rendelet 6. cikke szerinti továbbadásának biztosítása érdekében meghozott intézkedések és elvégzett ellenőrzések;

                                       c)

                                       az egyedi ellátási szabályok vonatkozásában a támogatások arányosságának elemzése a legkülső régiókba történő szállítás többletköltségeihez viszonyítva, valamint a feldolgozásra vagy mezőgazdasági inputanyagként való felhasználásra szánt termékek esetében az elszigeteltségből és a távoli fekvésből adódó többletköltségek elemzése;

                                       d)

                                       az e rendelet 37. cikkében említett egységes teljesítménymutatókra vonatkozó éves adatok, valamint ezek elemzése, különös tekintettel a 228/2013/EU rendelet 2. cikkében foglalt általános célkitűzések teljesítésére.

                                 Az elemzések során különös figyelmet kell fordítani az ármegfigyelésre, a helyi mezőgazdaság fejlesztésére, valamint a helyi termékek versenyhelyzetére a harmadik országokból érkező behozatal és az uniós ellátás tekintetében.

                           3.2.

                           A program célkitűzéseinek elérése szempontjából az intézkedésekre vonatkozó stratégia megfelelőségére és lehetséges javítására vonatkozó elemzés következtetései.

                     4.   A PROGRAM IRÁNYÍTÁSA

                           4.1.

                           Rövid beszámoló az érintett évben az intézkedések irányítása és végrehajtása során felmerült összes fontosabb problémáról.

                           4.2.

                           Az illetékes hatóságok által végrehajtott ellenőrzésekre és az esetlegesen alkalmazott szankciókra vonatkozó statisztikai adatok. Minden olyan további információ, amely hasznos lehet a benyújtott adatok értelmezéséhez.

                     5.   MÓDOSÍTÁSOK

               Az említett évben előterjesztett program módosításainak rövid összefoglalója és indoklása.
            ”


title: A Bizottság (EU) 2018/1076 végrehajtási rendelete (2018. július 30.) a 37/2010/EU rendeletnek az izoflurán anyag maximális maradékanyag-határérték szerinti osztályozása tekintetében történő módosításáról (EGT-vonatkozású szöveg.)

text:
                  31.7.2018

                  HU

                  Az Európai Unió Hivatalos Lapja

                  L 194/41

         A BIZOTTSÁG (EU) 2018/1076 VÉGREHAJTÁSI RENDELETE
         (2018. július 30.)
         a 37/2010/EU rendeletnek az izoflurán anyag maximális maradékanyag-határérték szerinti osztályozása tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az állati eredetű élelmiszerekben előforduló farmakológiai hatóanyagok maradékanyag-határértékeinek meghatározására irányuló közösségi eljárásokról, a 2377/90/EGK tanácsi rendelet hatályon kívül helyezéséről és a 2001/82/EK európai parlamenti és tanácsi irányelv, valamint a 726/2004/EK európai parlamenti és tanácsi rendelet módosításáról szóló, 2009. május 6-i 470/2009/EK európai parlamenti és tanácsi rendeletre (1) és különösen annak 14. cikkére, összefüggésben 17. cikkével,
         tekintettel az Európai Gyógyszerügynökségnek az állatgyógyászati készítmények bizottsága által megfogalmazott véleményére,
         mivel:

                     (1)

                     A 470/2009/EK rendelet 17. cikke értelmében az élelmiszer-termelő állatoknak szánt állatgyógyászati készítményekben vagy az állattenyésztésben használt biocid termékekben történő uniós felhasználásra szánt farmakológiai hatóanyagok maradékanyag-határértékeit (a továbbiakban: MRL) rendelet útján kell megállapítani.

                     (2)

                     A 37/2010/EU bizottsági rendelet (2) mellékletének 1. táblázata megállapítja a farmakológiai hatóanyagokat és az állati eredetű élelmiszerekben előforduló MRL-ek szerinti osztályozásukat.

                     (3)

                     Az izoflurán már szerepel a fenti táblázatban valamennyi lóféle esetében kizárólag anesztetikumként való felhasználásra engedélyezett anyagként. A jelenlegi bejegyzés besorolása szerint „Nincs szükség maximális maradékanyag-határértékre”

                     (4)

                     Az Európai Gyógyszerügynökséghez (EMA) arra irányuló kérelem érkezett, hogy az izofluránra vonatkozó meglévő bejegyzést a sertésfélékre is terjesszék ki.

                     (5)

                     Az EMA az állatgyógyászati készítmények bizottságának véleménye alapján az izofluránra vonatkozó MRL megállapítását javasolta a sertésfélékre.

                     (6)

                     A 470/2009/EK rendelet 5. cikke szerint az EMA-nak meg kell fontolnia, hogy az egy adott élelmiszerben található farmakológiai hatóanyagra megállapított MRL-ek alkalmazhatók-e az ugyanabból a fajból előállított más élelmiszer tekintetében, illetve hogy az egy vagy több fajban található farmakológiai hatóanyagra megállapított MRL-ek alkalmazhatók-e más fajok tekintetében.

                     (7)

                     Az EMA véleménye szerint az izofluránra vonatkozó bejegyzés más korcsoportokra és fajtákra történő extrapolációja jelenleg nem értékelhető megbízható módon, mivel nem áll rendelkezésre elegendő adat erre vonatkozóan.

                     (8)

                     A 37/2010/EU rendeletet ezért ennek megfelelően módosítani kell.

                     (9)

                     Az érdekelt felek számára helyénvaló észszerű határidőt biztosítani az MRL-nek való megfeleléshez szükséges intézkedések meghozatalára.

                     (10)

                     Az e rendeletben előírt intézkedések összhangban vannak az Állatgyógyászati Készítmények Állandó Bizottságának véleményével,

               ELFOGADTA EZT A RENDELETET:

            1. cikk
            A 37/2010/EU rendelet melléklete e rendelet mellékletének megfelelően módosul.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2018. szeptember 29-től kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. július 30-án.

                  a Bizottság részéről

                  az elnök

               Jean-Claude JUNCKER

            (1)  HL L 152., 2009.6.16., 11. o.

            (2)  A Bizottság 37/2010/EU rendelete (2009. december 22.) a farmakológiai hatóanyagokról és az állati eredetű élelmiszerekben előforduló maximális maradékanyag-határértékek szerinti osztályozásukról (HL L 15., 2010.1.20., 1. o.).

            MELLÉKLET
            A 37/2010/EU rendelet mellékletének 1. táblázatában az izoflurán anyagra vonatkozó bejegyzés helyébe a következő szöveg lép:

                           Farmakológiai hatóanyag

                           Jelző maradékanyag

                           Állatfajok

                           Maximális maradékanyag-határérték

                           Célszövetek

                           Egyéb rendelkezések (a 470/2009/EK rendelet 14. cikke (7) bekezdésének megfelelően)

                           Terápiás osztályozás

                           „Izoflurán

                           NEM ALKALMAZHATÓ

                              Lófélék

                           Nincs szükség maximális maradékanyag-határértékre

                           NEM ALKALMAZHATÓ

                           Belélegzéses felhasználásra

                           Általános anesztézia”

                           Sertésfélék

                           Nincs szükség maximális maradékanyag-határértékre

                           NEM ALKALMAZHATÓ

                           Belélegzéses alkalmazásra legfeljebb 7 napos malacoknál


title: A Bizottság (EU) 2018/1120 végrehajtási rendelete (2018. augusztus 10.) a 605/2010/EU rendelet I. mellékletének a nyers tej, tejtermékek, kolosztrum és kolosztrumalapú termékek szállítmányainak az Európai Unióba történő beléptetésére engedéllyel rendelkező harmadik országok, illetve harmadik országokon belüli országrészek jegyzékének tekintetében történő módosításáról (EGT-vonatkozású szöveg.)

text:
                  13.8.2018

                  HU

                  Az Európai Unió Hivatalos Lapja

                  L 204/31

         A BIZOTTSÁG (EU) 2018/1120 VÉGREHAJTÁSI RENDELETE
         (2018. augusztus 10.)
         a 605/2010/EU rendelet I. mellékletének a nyers tej, tejtermékek, kolosztrum és kolosztrumalapú termékek szállítmányainak az Európai Unióba történő beléptetésére engedéllyel rendelkező harmadik országok, illetve harmadik országokon belüli országrészek jegyzékének tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állategészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 8. cikke bevezető mondatára, 8. cikke (1) bekezdésének első albekezdésére és (4) bekezdésére, valamint 9. cikke (4) bekezdésére,
         tekintettel az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendeletre (2) és különösen annak 11. cikke (1) bekezdésére,
         mivel:

                     (1)

                     A 605/2010/EU bizottsági rendelet (3) rögzíti a nyers tej, a tejtermékek, a kolosztrum és a kolosztrumalapú termékek szállítmányainak az Európai Unióba történő beléptetéséhez teljesítendő állategészségügyi és közegészségügyi feltételeket, valamint az állategészségügyi bizonyítványokra vonatkozó követelményeket, továbbá azon harmadik országok jegyzékét, ahonnan ilyen szállítmányok az Európai Unióba beléptethetők.

                     (2)

                     A 605/2010/EU rendelet I. melléklete tartalmazza azon harmadik országoknak, illetve harmadik országokon belüli országrészeknek a jegyzékét, ahonnan a nyers tej, a tejtermékek, a kolosztrum és a kolosztrumalapú termékek szállítmányai az Unióba beléptethetők, és feltünteti, hogy az ilyen árukat milyen kezelésnek kell alávetni.

                     (3)

                     Bosznia-Hercegovina már szerepel a 605/2010/EU rendelet I. mellékletében, és engedéllyel rendelkezik a „C” kezelésen átesett tej és tejtermékek Unióba történő történp behozatalára.

                     (4)

                     Bosznia-Hercegovina kérelmet nyújtott be a Bizottsághoz olyan tej, tejtermékek, kolosztrum és kolosztrumalapú termékek Unióba történő behozatalára, amelyeket kevésbé szigorú kezelésnek vetettek alá. Állategészségügyi szempontból Bosznia-Hercegovina az Állategészségügyi Világszervezet (OIE) által a ragadós száj- és körömfájástól mentesnek nyilvánított harmadik ország, amely tekintetében nincs vakcinázási politika előírva, ezért teljesíti az uniós állategészségügyi behozatali követelményeket.

                     (5)

                     A Bizottság állategészségügyi ellenőrzéseket hajtott végre Bosznia-Hercegovinában. Az ellenőrzések bizonyos hiányosságokat tártak fel, különösen a létesítményekben tapasztalt közegészségügyi vonatkozások tekintetében. A bosznia-hercegovinai illetékes hatóságok már foglalkoznak e hiányosságok felszámolásával.

                     (6)

                     Tekintettel azonban a ragadós száj- és körömfájással kapcsolatos kedvező állategészségügyi helyzetre Bosznia-Hercegovinában, helyénvaló felvenni Bosznia-Hercegovinát a 605/2010/EU rendelet I. mellékletének A oszlopába. Az I. mellékletben A oszlopába való felvétel azonban nem érintheti az állati eredetű termékek Unióba történő behozatalára és az Unión belüli forgalomba hozatalára vonatkozó egyéb uniós rendelkezésekből eredő kötelezettségeket, különösen a létesítményeknek a 854/2004/EK rendelet 12. cikke szerinti jegyzékével kapcsolatos kötelezettségeket.

                     (7)

                     A 605/2010/EU rendeletet ezért ennek megfelelően módosítani kell.

                     (8)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            A 605/2010/EU rendelet I. mellékletében található táblázatban a Bosznia-Hercegovinára vonatkozó bejegyzés helyébe a következő szöveg lép:

                           „BA

                           Bosznia-Hercegovina

                           +

                           +

                              +”

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. augusztus 10-én.

                  a Bizottság részéről

                  az elnök

               Jean-Claude JUNCKER

            (1)  HL L 18., 2003.1.23., 11. o.

            (2)  HL L 139., 2004.4.30., 206. o.

            (3)  A Bizottság 605/2010/EU rendelete (2010. július 2.) az emberi fogyasztásra szánt nyers tejnek és tejtermékeknek, kolosztrumnak és kolosztrumalapú termékeknek az Európai Unióba történő beléptetésére vonatkozó állategészségügyi és közegészségügyi feltételek, illetve a szükséges állategészségügyi bizonyítványokra vonatkozó feltételek megállapításáról (HL L 175., 2010.7.10., 1. o.).


title: A Bizottság (EU) 2018/1124 végrehajtási rendelete (2018. augusztus 10.) az Irakkal fennálló gazdasági és pénzügyi kapcsolatok egyes korlátozásairól szóló 1210/2003/EK tanácsi rendelet módosításáról

text:
                  13.8.2018

                  HU

                  Az Európai Unió Hivatalos Lapja

                  L 204/46

         A BIZOTTSÁG (EU) 2018/1124 VÉGREHAJTÁSI RENDELETE
         (2018. augusztus 10.)
         az Irakkal fennálló gazdasági és pénzügyi kapcsolatok egyes korlátozásairól szóló 1210/2003/EK tanácsi rendelet módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Irakkal fennálló gazdasági és pénzügyi kapcsolatok egyes korlátozásairól és a 2465/96/EK rendelet hatályon kívül helyezéséről szóló, 2003. július 7-i 1210/2003/EK tanácsi rendeletre (1) és különösen annak 11. cikke b) pontjára,
         mivel:

                     (1)

                     Az 1210/2003/EK rendelet III. melléklete felsorolja azon állami intézményeket, vállalkozásokat és szervezeteket, valamint a korábbi iraki kormány azon természetes és jogi személyeit, intézményeit és szervezeteit, amelyekre az említett rendelet értelmében a 2003. május 22-én Irakon kívül található pénzkészletek és gazdasági erőforrások befagyasztása vonatkozik.

                     (2)

                     2018. augusztus 7-én az Egyesült Nemzetek Biztonsági Tanácsának szankcióbizottsága úgy határozott, hogy egy bejegyzést töröl azon személyek és szervezetek jegyzékéből, amelyek vonatkozásában a pénzkészletek és gazdasági erőforrások befagyasztását alkalmazni kell.

                     (3)

                     Az 1210/2003/EK rendelet III. mellékletét ezért ennek megfelelően módosítani kell,

               ELFOGADTA EZT A RENDELETET:

            1. cikk
            Az 1210/2003/EK rendelet III. melléklete az e rendelet mellékletében foglaltak szerint módosul.

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. augusztus 10-én.

                  a Bizottság részéről,

                  az elnök nevében,

                  a Külpolitikai Eszközökért Felelős Szolgálat vezetője

            (1)  HL L 169., 2003.7.8., 6. o.

            MELLÉKLET
            Az 1210/2003/EK rendelet III. mellékletében a következő bejegyzést el kell hagyni:

                           „28.

                           DIRECTORATE GENERAL OF GEOLOGICAL SURVEY AND MINERAL INVESTIGATION. Cím: P.O. Box 986, Alwiya, Al Sadoon Park Area, Bagdad, Irak.”


title: A Tanács (EU) 2018/1117 végrehajtási rendelete (2018. augusztus 10.) a Mianmarral/Burmával szembeni korlátozó intézkedésekről szóló 401/2013/EU rendelet végrehajtásáról

text:
                  13.8.2018

                  HU

                  Az Európai Unió Hivatalos Lapja

                  L 204/9

         A TANÁCS (EU) 2018/1117 VÉGREHAJTÁSI RENDELETE
         (2018. augusztus 10.)
         a Mianmarral/Burmával szembeni korlátozó intézkedésekről szóló 401/2013/EU rendelet végrehajtásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a Mianmarral/Burmával szembeni korlátozó intézkedésekről és a 194/2008/EK rendelet hatályon kívül helyezéséről szóló 401/2013/EU tanácsi rendeletre (1) és különösen annak 4i. cikkére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2013. május 2-án elfogadta a 401/2013/EU rendeletet.

                     (2)

                     A Tanács 2018. június 25-én elfogadta az (EU) 2018/898 végrehajtási rendeletet (2), amellyel felvett hét személyt a korlátozó intézkedések hatálya alá tartozó természetes és jogi személyeknek, szervezeteknek és szerveknek a 401/2013/EU rendelet IV. mellékletében foglalt jegyzékébe.

                     (3)

                     A Tanács számos jegyzékbe vett személy vonatkozásában aktualizált információkat kapott.

                     (4)

                     A 401/2013/EU rendelet IV. mellékletét ennek megfelelően módosítani kell,

               ELFOGADTA EZT A RENDELETET:

            1. cikk
            A 401/2013/EU rendelet IV. melléklete az e rendelet mellékletében foglaltak szerint módosul.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. augusztus 10-én.

                  a Tanács részéről

                  az elnök

               G. BLÜMEL

            (1)  HL L 121., 2013.5.3., 1. o.

            (2)  A Tanács (EU) 2018/898 végrehajtási rendelete (2018. június 25.) a Mianmarral/Burmával szembeni korlátozó intézkedésekről szóló 401/2013/EU rendelet végrehajtásáról. (HL L 160. I, 2018.6.25., 1. o.)

            MELLÉKLET
            A 401/2013/EU rendelet IV. mellékletében szereplő személyek és szervezetek jegyzékében az 1., a 3., a 4. és az 5. bejegyzés helyébe a következő bejegyzések lépnek:

                           Név

                           Azonosító adatok

                           Indokolás

                           A jegyzékbe vétel időpontja

                           „1.

                           Aung Kyaw Zaw

                           Születési idő: 1961. augusztus 20.
                           Útlevélszáma: DM000826
                           Kiállítás napja: 2011. november 22.
                           Lejárat napja: 2021. november 21.
                           Katonai azonosítószám: BC 17444

                           Aung Kyaw Zaw altábornagy volt a mianmari/burmai fegyveres erők (Tatmadaw) 3. sz. különleges műveletek hivatalának parancsnoka volt 2015 augusztusától 2017 végéig. A 3. sz. különleges műveletek hivatala gyakorolta az ellenőrzést a nyugati parancsnokság felett, és ezzel összefüggésben Aung Kyaw Zaw altábornagyot felelősség terheli azokért az atrocitásokért és súlyos emberi jogi jogsértésekért, amelyeket a Rakhajn államban élő rohindzsa népességgel szemben a nyugati parancsnokság ebben az időszakban elkövetett. Ezek magukban foglalnak törvénytelen kivégzéseket, szexuális erőszakot, valamint a rohindzsák házainak és épületeinek szisztematikus leégetését.

                           2018.6.25.

                           3.

                           Than Oo

                           Születési idő: 1973. október 12.
                           Katonai azonosítószám: BC 25723

                           Than Oo dandártábornok a mianmari/burmai fegyveres erők (Tatmadaw) 99. könnyűgyalogos hadosztályának a parancsnoka. Ezzel összefüggésben felelősség terheli azokért az atrocitásokért és súlyos emberi jogi jogsértésekért, amelyeket a Rakhajn államban élő rohindzsa népességgel szemben a 99. könnyűgyalogos hadosztály 2017 második felében elkövetett. Ezek magukban foglalnak törvénytelen kivégzéseket, szexuális erőszakot, valamint a rohindzsák házainak és épületeinek szisztematikus leégetését.

                           2018.6.25.

                           4.

                           Aung Aung

                           Katonai azonosítószám: BC 23750

                           Aung Aung dandártábornok a mianmari/burmai fegyveres erők (Tatmadaw) 33. könnyűgyalogos hadosztályának a parancsnoka. Ezzel összefüggésben felelősség terheli azokért az atrocitásokért és súlyos emberi jogi jogsértésekért, amelyeket a Rakhajn államban élő rohindzsa népességgel szemben a 33. könnyűgyalogos hadosztály 2017 második felében elkövetett. Ezek magukban foglalnak törvénytelen kivégzéseket, szexuális erőszakot, valamint a rohindzsák házainak és épületeinek szisztematikus leégetését.

                           2018.6.25.

                           5.

                           Khin Maung Soe

                           Khin Maung Soe dandártábornok a mianmari/burmai fegyveres erők (Tatmadaw) – néha 15. könnyűgyalogos hadosztályának is nevezett – 15. katonai műveleti parancsnokságának parancsnoka, amelyhez az 564. gyalogos zászlóalj is tartozik. Ezzel összefüggésben felelősség terheli azokért az atrocitásokért és súlyos emberi jogi jogsértésekért, amelyeket a Rakhajn államban élő rohindzsa népességgel szemben a 15. katonai műveleti parancsnokság és különösen az 564. gyalogos zászlóalj 2017 második felében elkövetett. Ezek magukban foglalnak törvénytelen kivégzéseket, szexuális erőszakot, valamint a rohindzsák házainak és épületeinek szisztematikus leégetését.

                           2018.6.25.”